KIRJALLINEN KYSYMYS E-2437/02 esittäjä(t): Cecilia Malmström (ELDR) komissiolle. Vaatimukset tukien myöntämiseksi budjettikohdasta A-3029.



Virallinen lehti nro 052 E , 06/03/2003 s. 0168 - 0169



KIRJALLINEN KYSYMYS E-2437/02 esittäjä(t): Cecilia Malmström (ELDR) komissiolle (28. elokuuta 2002) Aihe: Vaatimukset tukien myöntämiseksi budjettikohdasta A-3029 Budjettikohdasta A-3029 myönnetään joka vuosi rahoitusta valtioista riippumattomille kansainvälisille nuorisojärjestöille. Hakijoilta edellytetyt vaatimukset julkaistaan virallisessa lehdessä. Komissio päätti vuoden 2002 valinnassa hylätä monien sellaisten järjestöjen hakemukset, jotka täyttävät vaatimukset ja ovat saaneet rahoitusta usean vuoden ajan. Komission lähettämän kirjeen mukaan niiden hakemukset hylättiin, sillä määrärahat olivat liian vähäiset kaikkien edellytykset täyttävien järjestöjen hyväksymiseksi. Siinä mainittiin myös, että päätös ei ollut missään nimessä ehdotetun hankkeen tarkoituksenmukaisuuden tai laadukkuuden arviointi. Edellisinä vuosina hakemuksille myönnetyt määrät vaihtelivat edellytykset täyttävien järjestöjen määrästä riippuen. Tänä vuonna on kuitenkin myönnetty huomattavaa tukea joillekin järjestöille, kun taas muut, joiden hakemukset täyttävät vaatimukset, on hylätty. Valintalautakunnan vaatimuksia ei ole julkistettu, ja tämä on aiheuttanut huomattavaa epävarmuutta tästä budjettikohdasta rahoitusta hakeneille järjestöille. On tärkeää, että järjestöille tiedotetaan vaatimuksista etukäteen ja varmistetaan mahdollisimman laaja avoimuus rahoitusta myönnettäessä varsinkin, kun otetaan huomioon komission hyvän hallinnon toimintatavat. Mitä vaatimuksia edellytetään budjettikohdasta A-3029 myönnettävän tuen saamiseksi ja virallisia vaatimuksia noudattavien hakemusten hyväksymiseksi ja hylkäämiseksi, ja miten komissio aikoo parantaa vaatimuksista etukäteen saatavaa tietoa ja lisätä valintalautakunnan työn avoimuutta? Viviane Redingin komission puolesta antama vastaus (21. lokakuuta 2002) Nuorisoalan kansainvälisten kansalaisjärjestöjen budjettikohdassa esitetyt rahoituspyynnöt joutuvat kaksinkertaiseen tarkasteluun: - ensiksi tukikelpoisuuden perusteella eli erityisesti järjestöjen aseman, maantieteellisen kattavuuden ja kyvyn saada osarahoitusta (viimeinen kohta yhdenmukaisesti talousarvion kanssa) ja - toiseksi laadullisten ja määrällisten kriteerien perusteella, erityisesti niiden toimintojen ja nuoriin kohdistuvien vaikutusten perusteella. Nämä tukikelpoisuuden ja tuen myöntämisen kriteerit esitetään varainhoitovuoden 2002 ehdotuspyynnössä(1). Siten kaikki mahdolliset tuen saajat voivat saada niistä tiedon ennalta. Hakemusten arvioinnista vastaava lautakunta on nojautunut arviossaan ennalta annettujen kriteerien kokonaisuuteen. Se on tietoinen siitä, että hakemuksia, jotka eivät täytä kaikkia virallisia tukikelpoisuuden edellytyksiä, ei voida hyväksyä. Tukikelpoisuuden edellytykset täyttävät hakemukset on jaoteltu etusijajärjestyksessä sen mukaan, kuinka paljon hakija on saanut pisteitä tuen myöntämisen kriteereistä. Menetelmää on sovellettu vuonna 2002 ja sitä edeltävinä varainhoitovuosina. Ehdotuspyynnön perusteella jätetyissä 147 hakemuksessa esitettyjen rahoituspyyntöjen yhteismäärä oli 2 500 000 euroa eli 1 000 000 euroa enemmän kuin vuoden 2002 talousarviossa momentille A-3029 varatut määrärahat. Valintalautakunnan vahvistaman etusijajärjestyksen perusteella tukea myönnetään mahdollisimman monelle järjestölle käytettävissä olevan 1 500 000 euron määrärahan puitteissa. Rahoitustuesta on voinut hyötyä 93 järjestöä, mikä on 63 % esitetyistä hakemuksista. Tässä vaiheessa hylätyissä hakemuksissa oli riittämätön toimintasuunnitelma verrattuna hyväksyttyihin hakemuksiin. Varainhoitovuonna 2001 hyväksyttyjen hakemusten määrä nousi 82 %:iin, kun otetaan huomioon hakemuksissa esitettyjen vaateiden pienempi määrä (ainoastaan 2 000 000 euroa). On myös muistutettava siitä, ettei tuen saaminen vuonna 2001 takaa millään tavoin tuen saamista vuonna 2002. Komissio varmistaa mahdollisimman suuren avoimuuden käytettyjen hyväksymiskriteerien ja tehtyjen rahoituspäätösten osalta. Komissio tarkentaa nämä kriteerit uudestaan ehdotuspyynnössä varainhoitovuotta 2003 varten, ja se pyrkii ilmoittamaan paremmin hakemuksen hylkäämisen syyt kyseisille järjestöille. (1) EYVL C 352, 12.12.2001.